Заля стагодзьдзя

За́ля стаго́дзьдзя, Наро́дная заля (па-польску: Hala Stulecia, Hala Ludowa) — забаўляльна-спартовая заля, разьмешчаная ў Шчытніцкім парку Ўроцлава. У 2006 року занесеная ў Сьпіс аб’ектаў Сусьветнай спадчыны ЮНЭСКО. Мінуўшчына Пабудаваная ў 1911—1913 гадах паводле праекту архітэктара Макса Бэрга ў раньнемадэрністычным стылі. На той час места Брэслаў уваходзіла ў склад Нямеччыны, улады якой хацелі такім чынам адсьвяткаваць угодкі закліку караля Фрыдрыха Вільгельма III на паўстаньне супраць напалеонаўскай акупацыі. У выніку Напалеон быў разьбіты пад Ляйпцыгам у кастрычніку 1813, а заля была адчыненая праз 100 рокаў пасьля падзеяў. Да Другой сусьветнай вайны заля выкарыстоўвалася для выставаў і іншых мерапрыемстваў. Некалькі разоў у ёй ладзіліся выступы функцыянэраў НСДАП, у тым ліку Гітлера. У 1945, пасьля ўсталяваньня савецкага рэжыму, заля перайменаваная ў Народную. У 1948 каля яе была ўсталяваная скульптура вышынёй 106 м, названая Ігліцай. У будынку ладзіліся спартовыя мерапрыемствы (у т. л. XIII чэмпіянат Эўропы па баскетболе сярод мужчын 1963 року), канцэрты, дзейнічаў кінатэатар. У 1962 року занесеная ў дзяржаўны сьпіс помнікаў архітэктуры разам з архітэктурным комплексам, які ўлучае Павільён чатырох купалоў, Пэргалу ды Ігліцу. У 1997 праведзены капітальны рамонт. Цяпер у Залі адбываюцца кірмашы, опэрныя прадстаўленьні, спартовыя мерапрыемствы. Архітэктура Па структуры Заля стагодзьдзя ўяўляе сабой сымэтрычны чатырохкутнік з шырокай круглай цэнтральнай прасторай. Дыямэтар — 65 м, вышыня 42 м, зьмяшчальнасьць 6000 чалавек. Фасады пазбаўленыя будзь-якіх упрыгожваньняў, але паказваюць тэкстуру бэтону са сьлядамі драўлянае апалубкі. Купал вышынёй 23 м аздоблены ліхтаром са сталі і шкла. Аконныя рамы выкананыя зь цьвёрдай драўніны каштоўных парод. Дзеля паляпшэньня акустычных характарыстык сьцены будынку пакрытыя ізалявальным плястам бэтону, зьмяшанага з драўнінай або пробкавай карой. Вонкавыя спасылкі Заля стагодзьдзя — сховішча мультымэдыйных матэрыялаў Афіцыйная бачына Апісаньне на бачыне Польскага камітэту па справах ЮНЭСКО